Foto’s: Steve red vrou met baba van brandende karDie seuntjie wat gered is met die voertuig in die agtergrond. Foto: Steve Hofmeyr Steve Hofmeyr het Saterdag ŉ vrou met ‘n baba van ŉ brandende voertuig gered nadat die voertuig in ŉ ongeluk betrokke was. Die ongeluk het naby Orkney in Noordwes plaasgevind. Steve het kort ná die voorval op Twitter geskryf en foto’s van die brandende voertuig gelaai. Hy beskryf die ongeluk as ŉ afskuwelike toneel. Hy sê hy het die ongeluk sowat 60 meter voor hom sien plaasvind. Die bestuurder het beheer oor die voertuig verloor waarna dit die pad verlaat en gerol het. “Die kind okay” en “Ek moes die ma van die kar weggetrek het voor dit ontplof het,” het hy gesê. Paramedici het kort daarna op die toneel aangekom, die ma en kind gestabiliseer en na ŉ nabygeleë hospitaal geneem vir verdere behandeling. “Die ma het sleg gelyk en het diep wonde opgedoen. Die seuntjie bloei effens, maar het vasgeklou aan iemand wat op die toneel na hom omgesien het,” het Hofmeyr gesê. Mense het Hofmeyr op sosiale media geluk gewens vir sy heldedaad waarop hy reageer het dat die ware helde twee jong manne was wat voor hom op die toneel was en eerste reageer het. “Hulle verdien beslis die lof,” het hy bygevoeg. Die slagoffers se name is nog nie in die stadium bekend nie.